**Enklere å montere kjøkken**



*Å montere kjøkken kan være en meget tidkrevende prosess og mange ender opp med å gjøre tabber. Nytt system kan være løsningen.*

**Feil montering av kjøkken kan føre til problemer senere. Nå er det kommet en helt ny metode som reduserer risikoen for at du gjør noen tabber.**

– Mange som monterer kjøkken selv, har kanskje aldri gjort det før, og det er fort gjort å gjøre noen feil. De vanligste er at skrogene blir skjeve og at det mangler lufting til hvitevarene, sier fagansvarlig Jonas Søderholm i Crena AS, som monterer hundrevis av kjøkken i året.

Hvis det ikke er lufting til kjøleskap når det er innebygget eller står i en nisje, kan kompressoren bli for varm og motoren gå i stykker.

– Noe av det vanskeligste er å få skrogene montert i lodd og vater på veggen, med eventuelle utklossinger på grunn av skjeve vegger, sier han

Ikke sjelden opplever han at folk starter å montere kjøkkenet selv, men så gir de opp når de oppdager at det ikke er så lett som de trodde.

– Mange sliter med å feste fronter på integrerte hvitevarer som kjøleskap og oppvaskmaskin, og det er faktisk ganske vanskelig også for oss som driver med dette til daglig, sier Søderholm.

**Lettere med ny metode**

Nå er det kommet en helt ny metode for å sette opp kjøkkenskrog uten å bruke, verktøy, skruer eller lim, og som gjør monteringen mye og enklere og raskere.

– Man rett og slett klikker sammen de ulike delene av skroget ved montering. Låsfunksjonen er innebygd i delene, så man bare trykker dem sammen. Du hører et ”klikk” når delen er festet, derfor kalles dette systemet for ”Click”, sier kjøkkensjef Thomas Sedlak i Elkjøp.

Mange vil kjenne igjen denne festemetoden fra parkett som klikkes sammen. Den er utviklet av det svenske selskapet Välinge Innovation og benyttes i dag av 170 gulvprodusenter.

Elkjøp er den første kjøkkenleverandøren som tar i bruk Threespine-teknologien.

– En av fordelene er at monteringen går mye raskere. Vi har gjort noen tester, og på den tiden det tar å bygge en vanlig kjøkkenstamme, rekker du faktisk å bygge hele ti klikkstammer, sier han.

**Blir helt rett**

En annen fordel er at kjøkkenstammen blir helt vinkelrett.

– For å få et kjøkkenskrog vinkelrett, kreves det at bakstykket havner i riktig posisjon. Det er det som gir skroget stabilitet og styrer vinklene. Med denne teknologien låser vi fast bakstykket i riktig posisjon og vinkel på én gang. Du vet at det er riktig når du hører et klikk.

Tester viser at Click-stammene er mer stabile enn vanlige stammer. Det skyldes at delene låses på hele kontaktflaten.

Når kjøkkenstammene er montert, skrus de fast i veggen på vanlig måte.

– Mange av våre kunder velger i dag å montere sitt Epoq-kjøkken helt på egenhånd, og med de nye skapene blir det litt enklere fordi du er sikker på at skapene blir vinkelrette, sier Thomas Sedlak.